80.

Kar zadeva predlagano direktivo o VOI, ENVP svetuje zakonodajalcem, naj: — v členu 3(8) zagotovijo večjo jasnost in gotovost pri opredelitvi tržnih udeležencev, ki spadajo v področje uporabe predloga, in sestavijo izčrpen seznam, ki bo vključeval vse ustrezne zainteresirane strani, da se v EU zagotovi popolnoma usklajen in celosten pristop k varnosti, — v členu 1(2)(c) pojasnijo, da se predlagana direktiva uporablja za organe in institucije EU, in naj se v členu 1(5) predloga vključi sklic na Uredbo (ES) št. 45/2001, — se temu predlogu prizna večja horizontalna vloga v zvezi z varnostjo, s tem, da se v členu 1 izrecno določi, da se mora uporabljati, ne da bi posegal v sedanja ali prihodnja podrobna pravila na posebnih področjih (kot so pravila, ki bodo določena za ponudnike skrbniških storitev v predlagani uredbi o elektronski identifikaciji), — dodajo uvodno izjavo za pojasnitev potrebe po vključitvi načel varstva podatkov, kot sta vgrajena zasebnost in zasebnost s privzetimi nastavitvami, od zgodnje faze načrtovanja mehanizmov, določenih v predlogu, in vsej življenjski dobi vključenih procesov, postopkov, organizacije, tehnik in infrastruktur, ob upoštevanju predlagane uredbe o varstvu podatkov, — pojasnijo opredelitve „omrežje in informacijski sistem“ v členu 3(1) in „incident“ v členu 3(4) ter v členu 5(2) nadomestijo obveznost vzpostavitve „načrta ocene tveganja“ z „vzpostavitvijo in vzdrževanjem okvira za obvladovanje tveganja“, — v členu 1(6) določijo, da bi bila obdelava osebnih podatkov upravičena na podlagi člena 7(e) Direktive 95/46/ES, če je treba izpolniti cilj javnega interesa iz predlagane direktive. Vseeno pa je treba zagotoviti ustrezno upoštevanje načel nujnosti in sorazmernosti, tako da se obdelujejo le podatki, ki so nujno potrebni za doseganje namena, — v členu 14 določijo okoliščine, v katerih se zahteva priglasitev incidenta, ter vsebino in obliko priglasitve, vključno z vrsto osebnih podatkov, ki jih je treba priglasiti, ter ali da ali ne in v kakšni meri bodo podrobnosti o osebnih podatkih, ki jih ogrozi posebni varnostni incident (kot so naslovi IP), vključeni v priglasitev in podporno dokumentacijo. Treba je upoštevati, da naj bi bila pristojnim organom za VOI zbiranje in obdelava osebnih podatkov v okviru varnostnega incidenta dovoljena le, če je to nujno potrebno. V predlogu naj bi bili določeni tudi ustrezni zaščitni ukrepi za zagotovitev ustreznega varstva podatkov, ki jih obdelujejo pristojni organi za VOI, — v členu 14 pojasnijo, da bi se morale prijave o incidentu v skladu s členom 14(2) uporabljati brez vpliva na obveznosti glede obveščanja o kršitvi varnosti osebnih podatkov v skladu z veljavno zakonodajo o varstvu podatkov. V predlogu določijo glavne vidike postopka za sodelovanje med pristojnimi organi za VOI in organi za varstvo podatkov v primerih, pri katerih varnostni incident vključuje kršitev varnosti osebnih podatkov, — spremenijo člen 14(8) tako, da se izključitev mikro podjetij iz področja uporabe priglasitve ne uporablja za tiste ponudnike, ki so ključni za opravljanje storitev informacijske družbe, npr. glede na naravo informacij, ki jih obdelujejo (tj. biometrični ali občutljivi podatki), — se v predlogu dodajo določbe, ki urejajo nadaljnjo izmenjavo osebnih podatkov med pristojnimi organi za VOI in drugimi prejemniki, za zagotovitev, da (i) se osebni podatki razkrijejo le prejemnikom, katerih obdelava je nujna za opravljanje nalog v skladu z ustrezno pravno podlago in (ii) da so take informacije omejene na to, kar je nujno potrebno za opravljanje nalog. Upošteva naj se tudi, kako subjekti, ki mreži izmenjave informacij priskrbijo podatke, zagotavljajo skladnost z načelom omejitve namena, — določijo rok hranjenja osebnih podatkov za namene, določene v predlagani direktivi, zlasti kar zadeva hranjenje pri pristojnih organih za VOI in v varni infrastrukturi mreže za sodelovanje, — spomnijo pristojne organe za VOI na dolžnost zagotavljanja ustreznih informacij posameznikom, na katere se nanašajo osebni podatki, o obdelavi osebnih podatkov, na primer z objavo politike varovanja zasebnosti na svoji spletni strani, — dodajo določbo v zvezi z ravnjo varnosti, ki jo morajo upoštevati pristojni organi za VOI v zvezi z zbranimi, obdelanimi in izmenjanimi informacijami. V zvezi z varstvom osebnih podatkov pri pristojnih organih za VOI naj se posebej vključi sklic na varnostne zahteve iz člena 17 Direktive 95/46/ES, — v členu 9(2) pojasnijo, da bi morala merila za sodelovanje držav članic v varnem sistemu izmenjave informacij zagotoviti, da vsi sodelujoči v tem sistemu jamčijo za visoko raven varnosti in odpornosti v vseh fazah obdelave. Ta merila bi morala vsebovati ustrezne ukrepe zaupnosti in varnosti v skladu s členoma 16 in 17 Direktive 95/46/ES in členoma 21 in 22 Uredbe (ES) št. 45/2001. Komisija naj bo glede sodelovanja kot upravljavka tega varnega sistema izmenjave informacij izrecno zavezana tem merilom, — v členu 9 dodajo opis vlog in odgovornosti Komisije in držav članic pri vzpostavitvi, delovanju in vzdrževanju varnega sistema izmenjave informacij in določijo, da je treba sistem načrtovati v skladu z načeloma varstva podatkov vgrajene zasebnosti in zasebnosti s privzetimi nastavitvami in — v členu 13 dodajo, da se morajo vsi prenosi osebnih podatkov prejemnikom v državah zunaj EU izvesti v skladu s členoma 25 in 26 Direktive 95/46/ES in členom 9 Uredbe (ES) št. 45/2001.